
AVIZ

asupra propunerii legislative pentru înfiinţarea comunei Mădăraş din judeţul Mureş

Cu adresa nr. 131 din 15 mai 2000, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru înfiinţarea comunei Mădăraş din judeţul Mureş.

In urma examinării, în şedinţa din data de 14 iulie 2000, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

a) aprobarea propunerii legislative implică cheltuieli financiare suplimentare pentru dotarea sediului primăriei şi pentru plata personalului - primar. viceprimar, secretar şi alţi funcţionari, iar în conformitate cu prevederile art. 137 alin. (5) din Legea fundamentală trebuie stabilită sursa de finanţare a noilor cheltuieli bugetare;

b) conform punctului de vedere al Guvernului, transmis conform dispoziţiilor art. 110 alin. (1) din Constituţia României, se precizează  că potrivit art. 3 din Legea administraţiei publice locale nr. 69/1991, republicată, orice modificare a limitelor teritoriale ale comunelor, oraşelor şi judeţelor se poate efectua numai cu consultarea prealabilă a cetăţenilor din unităţile administrativ - teritoriale respective, prin referendum care se organizează potrivit legii.

În consecinţă, propunerea legislativă ar putea fi pusă în discuţie numai după intrarea în vigoare a legii privind referendumul naţional şi local a cărei promulgare de către Preşedinte a fost respinsă pe motiv de neconstituţionalitate şi care a fost retransmisă Parlamentului pentru a fi reanalizată.

